UNIVERZA V LJUBLJANI

Pedagoška fakulteta

Oddelek za matematiko in računalništvo

**Waldorfska pedagogika**

**Seminarska naloga pri predmetu Teorija vzgoje**

**Študijsko leto 2009/2010**

Mentorica : Sanja Berčnik, as. Avtorja : Andrej Benedičič,

 Luka Jurković

Uvod

Skoraj vsi smo seznanjeni z javno šolo, saj nas je večina takšno šolo tudi obiskovala. Vendar se človek vpraša, katere alternativne možnosti izobraževanja obstajajo in pa zakaj nekateri starši raje zaupajo svoje otroke zasebnim in ne javnim šolam? Glede na to, da javni šolski sistem v Sloveniji večinoma vsi poznamo, bi bilo lepo spoznati tudi kakšno drugo plat šolskih sistemov.

Namen najinega seminarja je predstaviti eno izmed alternativ javnemu šolskemu sistemu. In sicer, bomo spoznali waldorfsko pedagogiko, ki je temelj waldorfskih šol po vsem svetu. Skušala bova predstaviti utemeljitelja Rudolfa Steinerja, idejna izhodišča in temelje waldorfske pedagogike, vloge učencev in učiteljev ter razlike glede na slovenski javni vzgojno-izobraževalni sistem. Zanima nas pa, ali način vzgoje in poučevanja ter celotni sistem, na katerem sloni waldorfska pedagogika, vsebuje elemente, ki bi jih javne šole lahko vključile v svoj vzgojno-izobraževalni program. Ali bi lahko iz tega črpali nova spoznanja, da bi bil javni šolski sistem še bolj prijazen do otrok? Da bomo lahko našli odgovor na to vprašanje, se moramo najprej seznaniti z waldorfsko pedagogiko od njenih temeljev pa nadalje.

O avtorju: življenje Rudolfa Stainerja Rudolf Steiner se je leta 1861 rodil v skromnih razmerah v majhni avstro-ogrski obmejni vasici Kraljevac kot sin preprostega avstrijskega železniškega uradnika. Ko je končal realko in maturiral v Dunajskem Novem mestu (Wiener Neustadt), se je odločil za študij matematike in naravoslovnih ved na Tehniški visoki šoli na Dunaju. Obenem je na univerzi poslušal predavanja iz filozofije, literarnih ved, pa tudi psihologije in medicine. Hkrati se je ukvarjal s poskusi in opazovanjem narave, kjer je pobliže spoznal Goethejevo naravoslovno raziskovalno metodo. Josef Kurschner je Steinerja povabil k sodelovanju pri izdajanju in komentiranju Goethejevih naravoslovnih spisov v veliki zbirki Nemška nacionalna literatura. Leta 1889 so ga povabili v Goethejev in Schillerjev arhiv v Weimar, kjer je pripravil del Goethejevih naravoslovnih spisov za weimersko izdajo pod pokroviteljstvom nadvojvodine Sofije. Kot sad študija Goethejevih del ter lastnih filozofskih in metodoloških prizadevanj, da bi premostil prepad med sodobnim mišljenjem in med duhovnim pogledom na svet, je leta 1886 napisal »Osnove spoznavne teorije Goethejevega svetovnega nazora s posebnim ozirom na Schillerja«. Leta 1892 je izšla »Resnica in znanost«, njegova razširjena doktorska disertacija, ki je tudi zadevala področje spoznavne teorije. Leta 1894 je zagledalo luč sveta njegovo najpomembnejše filozofsko delo, »Filozofija svobode«. Poleg študija ter raziskovalnega in avtorskega delovanja je vedno znova prevzemal različne pedagoške naloge. Že od svojega štirinajstega leta naprej se je ob svojem šolanju in kasneje ob akademskem študiju preživljal s privatnim poučevanjem raznih predmetov. Ko je končal študij, je prevzel mesto hišnega učitelja pri nekem dečku z vodenoglavostjo. V Berlinu je Steiner deloval kot učitelj na Delavski izobraževalni šoli. Odločil se je, da bo svoje poglede – če se bo za to pokazala priložnost – posredoval ljudem, ki se zanimajo za takšna spoznanja. (Carlgren, str. 7 in 8, 1993) Že od leta 1902 naprej je svojo znanstveno pot označeval z imenom antropozofija, ker ta znanost vodi do zavesti o resničnem bistvu človeka. Leta 1919 je imel za delavce Tobačne tovarne Waldorf Astoria v Stuttgartu predavanje, v katerem je izrazil potrebo po povsem novi organizaciji šolstva. Na ravni obveznega šolstva naj bi obstajala enotna šola za vse otroke. Po tem predavanju je Emil Molt, vodja tobačnega koncerna, Steinerja povabil, da postane vodja takšne šole, ki bi jo ustanovili za otroke vseh zaposlenih v koncernu. Tako je 7. decembra leta 1919 nastala prva waldorfska šola, ki se je imenovala Svobodna waldorfska šola. R. Stainer je umrl leta 1925. (Devjak idr., 2008)

Idejna izhodišča waldorfske pedagogike

Waldorfska pedagogika je teorija in praksa, ki išče stik z bogato drugačnostjo človeštva, da bi v vsem tem našla skupaj z vsakim otrokom posebej tisto najbolj resnično, ki se skriva v njem kot majhen notranji odmev velikega vzklika radosti zunanje resničnosti sveta. Gre torej za teorijo, ki sloni na antropozofiji, duhoslovni teoriji o človeku. R. Stainer nam predstavi drugačen pogled na človeka v njegovi trojni naravi telesa, duše in duha. Smisel njegovega proučevanja človeka je ugotoviti vzročne zveze med telesnim razvojem in duhovnostjo. Spoznal je, da ima živčni sistem lahko samo funkcijo zaznavanja, medtem ko je vsa volja odvisna od krvnega sistema. Osnova je lastno telo. R. Stainer išče izvor psihičnega v organskem in to z neznanstvenim pristopom. Pri tem je treba omeniti dva pojma, ki jima utemeljitelj pripisuje veliko vlogo: reinkarnacija in karma. Reinkarnacija pomeni ponovno utelešenje duše po smrti, karma pa k temu dodaja še misel, da se bodo človekova dobra in slaba dejanja v tem in v preteklih življenjih prenašala v prihodnja. Naloga waldorfske pedagogike je zato v vodenju otroka, da se bo v naslednjem življenju rodil v boljšem fizičnem in psihičnem stanju in bo po možnosti dosegel višjo stopnjo popolnosti, kjer lahko pričakuje milost božanske odrešitve. S tem je sklenjen osnovni krog okultnega nauka R. Stainerja.

Torej, če v grobem pogledamo, vidimo, da ima waldorfska pedagogika malce drugačne poglede. Predvsem je večji poudarek na duhovnosti, čutnosti otroka. Iz vsega lahko nekako izluščimo naslednje značilnosti waldorfske pedagogike:

otrok mora imeti občutek, da snov, ki jo učitelj podaja, zadeva tudi njega – pedagog individualno nagovarja vsakega otroka znotraj skupine;

najprej storiti nato razumeti;

začnemo vedno s celoto in se nato posvetimo posameznim delom;

svet je lep, torej moramo otroku takšen svet tudi ponuditi (moralno poučne zgodbe) ;

snov moramo slikovito predstaviti, saj pomeni slika več kot le notranjo predstavo opaženega, otrok skozi slike razume tudi notranje zakonitosti, pomen in bistvo;

vse, kar počnemo, potrebuje ritem (učenje – pozabljanje, gibanje – mirovanje , ..);

vedno imeti pred očmi pravo, stvarno, živo, praktično življenje, ne abstraktno. (Devjak idr., 2008).

Vzgojne naloge

Usmerjenost waldorfske pedagogike je v celoti podrejena oblikovanju človeka kot pripadnika duhovnega sveta. Z vzgojo želimo človeka odvrniti od materialnih dobrin, vsakodnevnih užitkov, karierizma, ker vse to omejuje človekovo življenje na materialno blagostanje. Od tod tudi lahko razumemo zavračajoč odnos do znanstveno usmerjenega pouka, ki je le sredstvo, s katerim si človek zagotavlja kopičenje materialnih dobrin. Cilj šole je namreč doživetje sebe kot bitja kozmosa. Tega pa se ne da doseči z razumom, po intelektualni poti, pač pa z umetnostjo, domišljijo, meditacijo, inspiracijo in intuicijo. Posameznik v svojem razvoju preide vse dosedanje faze razvoja kozmosa, torej štiri razvojne faze. Preskoki se dogajajo vsakih sedem let in vsako fazo spremlja pojav in razvoj določene oblike duhovnega življenja. Pa si poglejmo faze razvoja od 1. nadalje: 1. faza : razvoj **fizičnega telesa**, ki traja do 7. leta oziroma do menjave mlečnih zob. V tem času se otroku razvijajo čutila, ko preko občutkov pridobiva zaznave. 2. faza : razvoj **eteričnega telesa**, ki traja od 7. do 14. leta oziroma od menjave zob pa do spolne zrelosti. V tem času otrok usvaja predvsem predstave o pojavih in predmetih. 3. faza : razvoj **astralnega telesa**, ki traja od 14. do 21. leta. V ospredju je predvsem razvoj notranjih duševnih doživetij (zavedanje sebe, svoje svobode in volje). 4. faza : polna zrelost **zavestnega jaza**.

Tukaj je vzgojiteljeva naloga predvsem pomembna v prvih dveh fazah razvoja, pri razvoju čutil in predstav. R. Stainer pravi, da sta razvoj zavesti o sebi in volje rezultat samovzgoje. Torej cilj waldorfske vzgoje je harmoničen razvoj otrokovih fizičnih, duševnih in duhovnih sil. Ta razvoj je po R. Steinerju že vnaprej določen. Kot zanimivost povejmo, da so že v preteklosti, v Steinerjevem času, videli novo vzgojo kot rešitev vseh problemov. Ideje so navdušile vse in Steinerjevo šolo so imeli za razodetje, za rešitev vseh tako šolskih kot tudi družbenih problemov. Tudi danes se dogaja nekaj podobnega. Javni vzgojno – izobraževalni ustanovi, ki sicer ni brez napak, očitajo, da ne razvija čustev, da premalo upošteva otroka ter da premalo vzgaja. Pomembno pa je vedeti to, da je koncept te pedagogike prežet z ideološkim, verskim vidikom pojmovanja človeka oziroma otroka ter da je vzgoja vse drugo kot svobodna vzgoja.

(Devjak idr., 2008)

Vsebina vzgojnega dela

Vzgojni del se pri waldorfski pedagogiki malce razlikuje, odvisno od tega ali gre za predšolsko obdobje ali obdobje, ko dobi vsak razred svojega razrednega učitelja.

3.1. Predšolsko obdobje

Večina waldorfskih vrtcev začne sprejemati otroke s štirimi leti, nekateri tudi s tremi leti in pol ter jim nudi prijetno bivanje do starosti dobrih šestih let, ko otroci postanejo zreli za vstop v šolo. Za predšolsko obdobje je značilno, da ni formalnega poučevanja, ni učenja branja, pisanja, računanja ali razvrščanja po sposobnostih. Določen je način, kako otroke sprejeti, jih vključiti v dejavnosti, določen je čas za neusmerjeno, sproščeno igranje, otroci pojejo in se gibajo, poslušajo pravljice. Vse pa se odvija naravno in nevsiljivo pod neopaznim vodstvom vzgojiteljev, ki poznajo vsakega otroka, zanj skrbijo in mu pomagajo, če je to potrebno. V nadaljevanju si bomo vsebinske dele natančneje pogledali. (Edmunds, 1991 in Devjak idr.,2008)

3.1.1. IGRA

Otrokova igra najde najsrečnejše in najmočnejše doživetje v naravnem posnemanju vsega, kar odrasli delajo. Igra v waldorfskem vrtcu vključuje slikanje, modeliranje, kuhanje, šivanje, grajenje, izdelovanje stvari in množico drugih navdušujočih dejavnosti. Prva tako vključuje tudi učenje otroških pesmi, pesmi, ki jih spremljajo z gibanjem (ne glede na to, ali so v angleščini, nemščini, francoščini), evritmijo (umetnost gibanja), preproste pravljice, kratke igrice, praznovanja v povezavi z letnimi časi. Zanimivo je to, da se pri igri z igračami uporabljajo le igrače, narejene iz naravnih materialov. Ponavadi jih naredi kar vzgojiteljica sama in so preprosto oblikovane, da spodbujajo otrokovo domišljijo. (Devjak idr., 2008)

3.1.2. RAJANJE

V ritmično-rajalnih igrah se otrok seznanja s stvarmi in pojavi iz svojega okolja; pri tem ˝deluje˝ njegova domišljija. Pojave izraža z gibi, ki kažejo njihovo bistvo (npr. kmet, ki seje; cvetica, ki raste in cveti; veter, ki veje; sonce, ki pošilja žarke na zemljo; grom, ki doni; dežne kapljice, ki kapljajo; zajec, ki poskakuje; jež, ki se zvije v klobčič ipd.). Ob gibanju otrok lahko govori ali poje ustrezno vsebino, s tem pa se tudi govorno razvija. Ritmično-rajalna igra je vsebinsko usklajena z letnimi časi, tako da je ta igra zelo kompleksna in zajema jezikovno področje, glasbeno in gibalno vzgojo ter doživljanje narave in letnih časov. (Devjak idr., 2008)

3.1.3. PRSTNE IGRE

Z ritmičnimi gibi, ki jih spremljamo z gibi prstov, se otroci učijo diferenciranega govora in razvijajo ročne spretnosti. (Devjak idr., 2008)

3.1.4. PRAVLJICE, ZGODBE IN LUTKOVNE IGRE

S skrbno izbranimi pravljicami (samo ljudskimi), zgodbami in lutkovnimi igricami popeljejo otroke v svet podob, doživetij, duševno-duhovnega sveta. Pri starejših otrocih je to tudi sredstvo za usvajanje moralnih vrednot. Značilno je ponavljanje pravljic in zgodb (vsaj dva tedna ista pravljica), da bi krepili otroku voljo in razvili sposobnost koncentracije. Otrok to ne dolgočasi, daje jim občutek varnosti in občutek, da obvladajo situacijo. Pravljice vzgojitelj ne bere, vedno jo pripoveduje. Ne potrebuje slikanic, knjig, vsaka pravljica je kreacija zase. (Devjak idr., 2008)

3.1.5. UMETNIŠKE DEJAVNOSTI

Umetniške dejavnosti razvijajo otrokovo senzibilnost in dojemanje sveta. Značilne umetniške dejavnosti za waldorfski vrtec so risanje z voščenkami iz čebeljega voska, slikanje v tehniki mokro na mokro, slikanje z mineralnimi barvami, oblikovanje iz čebeljega voska. Posebnost je evritmija, ki jo pojmujejo kot umetnost, pri kateri v gibanju izražamo govor in glasbo. Misel in ton se izrazi z gibanjem ramen in rok, z različnimi načini hoje in izraznih gibov.

**EVRITMIJA** (EU – dobro, lepo, RITMOS – enakomerno razčlenjeno gibanje) je bila ob ustanovitvi prve waldorfske šole eden od predmetov poučevanja. Kot popolnoma nov »predmet«, ki se poučuje večinoma le na waldorfskih šolah in vrtcih, ima pomembno pedagoško vlogo v razvoju otrok in je tako obvezna učna vsebina za vse učence. Evritmija je »vidni« govor. Z njo premikamo telesne ude in celega človeka ter skupine ljudi napeljujemo na takšne gibe, ki po zakonitostih, tako kot govor ali glasba, izražajo duševno vsebino. Gre za umetnost gibanja, ki dojema človeka kot celoto, v kateri so telo, duša in duh. Gre torej za novo umetnost gibanja, ki jo je razvil R. Steiner. (Stainer, 1987)

Primer: Otroci so slišali norveško pravljico o treh kozličkih, ki jim je s skupnimi močmi uspelo ugnati velikega, nevarnika čarovnika. Vzgojiteljica sede v sredino kroga v vlogi čarovnika, okrog nje stojijo otroci, razdeljeni v tri skupine. Najmanjši so »mali kozliček«, nekoliko večji so »srednji kozliček«, najstarejši pa »veliki kozel«. Vsi se namenijo čez most, pod katerim leži skriti čarovnik. Z glasbeno spremljavo ali brez nje gre sedaj vsaka skupina na svoj način in v svojem lastnem ritmu čez most. Ko sta prvi dve skupini prelisičili čarovnika, ta napade tretjo skupino. Veliki kozel ga nasadi na roge, da se odkotali kot žoga in noče nikoli več videti koze. Otroci vriskajo od veselja. (Devjak idr., 2008)

PROSTA IGRA

Prosta igra je temeljna in najpomembnejša dejavnost predšolskega otroka. V igri ima otrok možnost izraziti svoje izkušnje in počutje, v njej prihaja do novih spoznanj o svetu, spodbuja ga k socialnemu vedenju, podpira domišljijo, iniciativo in pogum za svobodno ustvarjanje. Prosta igra razvija socialne procese v skupini in daje otroku možnost za samostojno delovanje, za razvoj samozavesti in svobodne volje. (Devjak idr., 2008)

PRAZNOVANJA

Vrtec deluje na osnovi Steinerjeve duhovne znanosti. Je ideološko krščansko naravnan, vendar ne pripada in ne poučuje nobene veroizpovedi (ni konfesionalen). Prizadevajo si, da bi otrok živel v vzdušju odprtosti in zaupanja v vse, kar ga obkroža. Temu primerno oblikujejo tudi program praznovanj, ki so izraz človekove povezanosti z naravo in s silami kozmosa. Otrokom ne razlagajo praznikov, pač pa poskrbijo za primerno vzdušje z dejavnostmi in primerno ureditvijo prostorov. Prazniki so povezani z letnimi časi, praznujejo pa mihaelovo, martinovo, miklavža, božič, veliko noč, binkošti in šentjanževo. Veliko pozornost namenijo tudi praznovanju rojstnih dni otrok. Ob tem otrok doživi, da je del skupnosti in da ga imajo radi. (Devjak idr., 2008)